Plan za mir na Srednjem Istoku (24/3/03) - 2003-03-24
Bush: "Ne može biti mira niti za jednu stranu u izraelsko-palestinskom sukobu, ukoliko obje ne budu slobodne."
Pravo je vrijeme, rekao je predsjednik George Walker Bush, za rad na postizanju mira izmedju Izraelaca i Palestinaca. Nakon nedavnih izbora, dodao je predsjednik Bush, Izrael ima novu vladu. Palestinske vlasti su uvele novu funkciju premijera. Medjutim, predsjednik Bush je istaknuo: “Da bi bio vjerodostojan i odgovoran mirovni partner, novi palestinski premijer mora imati stvarni autoritet.” U govoru održanom u lipnju prošle godine, predsjednik Bush je govorio o danu kada će dvije države, Izrael i Palestina, živjeti jedna pokraj druge, u miru i sigurnosti. On je pozvao sve na Srednjem istoku da odbace stare mržnje i ispune svoje obveze. “Palestinska država”, rekao je gospodin Bush, “mora biti reformirana, miroljubiva i demokratska država koja će zauvijek odbaciti uporabu terora. Izraelska vlada mora, kako se bude uklanjala teroristička prijetnja i unapredjivala sigurnosna situacija, poduzeti konkretne korake kako bi podržala nastajanje vitalne i vjerodostojne palestinske države, te raditi što je brže moguće na postizanju sporazuma o njezinu konačnom statusu. Kako se bude ostvarivao napredak prema miru, mora se okončati izraelska naseljenička aktivnost na okupiranim teritorijima. Takodjer, arapske države se moraju suprotstaviti terorizmu, podržati stvaranje miroljubive i demokratske Palestine, te jasno izreći da će živjeti u miru s Izraelom.” Tijekom proteklih nekoliko mjeseci, Sjedinjene Države su suradjivale s Rusijom, Europskom Unijom, te Ujedinjenim Narodima na izradi, kako je to definirano, “plana za postizanje mira”. Njime bi se odredilo korake koji bi doveli do cilja – neovisne, demokratske palestinske države koja bi živjela u miru s Izraelom. Predsjednik Bush je rekao: "Mi vjerujemo da svi ljudi na Srednjem istoku, – Arapi i Izraelci –, zaslužuju život u dostojanstvu, pod upravom slobodne i poštene vlade. Ljudi koji žive u slobodi spremniji su odbaciti ogorčenje, slijepu mržnju i teror, te je mnogo vjerojatnije da će svoju energiju iskoristiti za pomirenje, reforme i razvoj.” Ne može biti mira za niti jednu stranu u izraelsko-palestinskom sukobu, rekao je predsjednik Bush, “ukoliko obje ne budu slobodne ... Sada dvije strane moraju krenuti tim putem, korak po korak. Amerika će biti aktivan partner svake strane koja traži istinski mir.”